Vastaanottaja: STM

Viite tähän, esim. vastaanottajan dnro: STM024:00/2017

**Lausunto hallituksen esityksestä laista asumisperusteisesta sosiaaliturvasta**

Hallituksen esitys koskee sitä, miten henkilön oikeus olla Suomen asumisperusteisen sosiaaliturvan piirissä määrittyy erilaisissa tilanteissa ja erilaisten sosiaaliturvan muotojen kohdalla.

Uudistuksessa haetaan selkeytystä maahan- tai maastamuuttavien Suomen kansalaisten tai muiden henkilöiden asemaan asumisperusteisen sosiaaliturvan piirissä. Oman aseman muuttumisen ennakointi muuton yhteydessä on nykytilassa koettu vaikeaksi ja lainsäädännön yhteyteen on muodostunut eri henkilöryhmiä koskevia poikkeussääntöjä.

On perusteltua, että lainsäädännön nykytilassa olevaa suurta eroa maassa vakituisesti asuvien ja maahan tilapäisesti töihin tulevien aseman välillä kavennetaan. Suomi tarvitsee ulkomaista työvoimaa, myös osa-aikaisiin tai määräaikaisiin töihin, eikä ole perusteltua pitää heidän asemaansa sosiaaliturvan suhteen kohtuuttoman erilaisena. Vastaavasti Suomesta pitkälle komennukselle lähtevien asema on Suomen sosiaaliturvalainsäädännön piirissä suhteellisen vahva, vaikka he asuvat pitkäaikaisesti Suomen ulkopuolella.

Lain nykytilassa työsuhteen minimikestoksi asumisperusteisen sosiaaliturvan piiriin pääsemiseen on asetettu melko mielivaltainen 4kk. Jatkossa minimikestoa ei olisi, mutta asumisperusteista etuuslainsäädäntöä sovellettaisiin vain työskentelyn keston ajan. Tämä määrittelytapa on kannatettava, koska asumisen merkitys on silloin arkipäiväisen käytön mukainen ja käytännön työelämän tarpeisiin sopiva.

Ehdotukseen sisältyy myös hallinnollisen menettelyn muutos siten, että sosiaaliturvan piiriin kuulumisesta ei erikseen annettaisi valituskelpoista päätöstä, vaan etuuden saamisesta ja etuuden piiriin kuulumisesta annettaisiin samaan aikaan päätökset. Tämä menettely on ilmeisen kannatettava sosiaaliturvan myöntöprosessin hallinnollisen kevenemisen myötä ja on päätöksen kohteena olevan henkilön kannalta ymmärrettävämpi.

Lisätietoja Antti Koskela, ekonomisti, etunimi.sukunimi@sttk.fi

 Toimihenkilökeskusjärjestö STTK ry

 \_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ Antti Palola Nimi

 puheenjohtaja johtaja